 Simuleke Ekindu Kyosi-kyosi Kikabasaghulha Emighisa ya Nyamuhanga EyerighaSOMA OMWA Acholi Aukan Baoule Batak Karo Batak Simalungun Batak Toba Biak Bislama Cambodian Chitonga Zimbabwe Chokwe Chopi Chuabo Dayak Ngaju Drehu English Greenlandic Hmong White Iban Javanese Kachin Karen Sgaw Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Ndau Ngangela Nias Niuean Nyaneka Nyungwe Quechua Ayacucho Quechua Cuzco Quichua Chimborazo Quichua Imbabura Romany Macedonia Romany Macedonia Cyrillic Romany Southern Greece Runyankore Rutoro Sangir Saramaccan Sena Seychelles Creole Sunda Tahitian Tshwa Uighur Umbundu Urdu Uruund Wallisian Wayuunaiki WelshSimuleke mundu wosi-wosi akabasaghulha olhuhembo.ABANYA KOLOSAI 2:18, NW.ESYONYIMBO: 122, 139Thwanga yitheya thuthi okwa syongumbu syobutswatswa?Eribya nolhwanzo nolhukeri byanga thuwathikya bithi eribana olhuhembo?Thwanga bana thuthi olhuhembo ngeka?1, 2. a Ni lhuhembo lhwahi olhwa baghombe ba Nyamuhanga balindirire? b Ni kyahi ekikathuwathikaya erihira ameso wethu wokwa lhuhembo? Lebaya ekisasani ekiri okwitsuka.ABAKRISTAYO abahakabibwa bawithe amaha wobughuli. Balindirire erisyikalha elhubulha. Omukwenda Paulo mwahulha amaha aya mwa lhuhembo, lhweribirikirwa lyendatha na Nyamuhanga. Abanya Filipi 3:14 Omwa lhubulha, bakendisya thabalha haghuma na Yesu Kristo omwa Bwami bwiwe nerikolha haghuma nayu eriwathikya abandu erihikana. Eribisulirwa 20:6 Aya ka ni maha awuwene! Abesindi mbuli balindirire olhuhembo olhuli mbaghane okwolhu. Bawithe amaha werisyabyaho kera na kera omwa Paradiso okwa kihugho, namaha aya akabatsemesaya kutsibu!2 Petero 3:13.2 Paulo mwanza eriwathikya abahakabibwa balikyabu Abakristayo erisighalha bathaleghulha bangabana olhuhembo. Mwababwira athi: Muhire obulengekania bwenyu oko myatsi yendatha. Abanya Kolosai 3:2 Babya batholere ibahwerya amalengekania wabu okwamaha wabu welhubulha awobughuli. Abanya Kolosai 1:4, 5 Erilengekania okwa mighisa ya Yehova kikawathikaya abaghombe ba Nyamuhanga abosi erihira ameso wabu okwa lhuhembo. Eki ni kwenene mbulha bawithe amaha werisyaghenda elhubulha kutse awerisyabya okwa kihugho.1 Abanya Korinto 9:24.3. Paulo mwakunga Abakristayo okuki?3 Kandi Paulo mwakunga Abakristayo okwa byanga balemesya eribana olhuhembo. Ngekyerileberyako, mwahandikira Abanya Kolosai busana nAbakristayo bamabehi ababya bakalengaho eritsemesya Nyamuhanga omwighendera okwa Mighambo ya Musa omwakanya kerikirirya omu Kristo. Abanya Kolosai 2:16-18 Kandi Paulo mwakania okwa biriho munabwire ebyanga thusaghulha olhuhembo. Mwasoborera ekyathwangakolha erikakirya esyongumbu syobutswatswa kandi nekya thwangakolha hamabya erithendi yitheghererangania omweka kutse nabalikyethu omwa kithunga. Erikunga erya Paulo aha lyangana thuwathikya namunabwire. Neryo thulebaye erikunga eryolhwanzo eriri omwa baruha eyo ahandikira Abanya Kolosai.MWITHE ESYONGUMBU SYOBUTSWATSWA4. Busana naki esyongumbu syobutswatswa syangana leka ithuthabana olhuhembo?4 Paulo abere abiribukya balikyabo okwa maha wabu awobughuli, mwahandika athi: Mwithe esyongumbu syenyu syekihugho, syesi: erisingira, ebithisirire, engumbu nyibi, erisonda ibi, nobururu. Abanya Kolosai 3:5 Esyongumbu syobutswatswa syangana thunga akaghalha kanene isyaleka ithwaherya obughuma bwethu na Yehova namaha wethu wobuthuku obukasa. Mughalha wethu mughuma oyuwakwama esyongumbu siwe nyibi nenyuma waho amasuba omwa kithunga akabugha athi esyongumbu esi musyamulengya amani neryo amabya isyanga thasyasikakirya.5. Thwanga yitheya thuthi thwamabya omwa mibere eyikalire?5 Thutholere ithwayitheya kutsibu-tsibu thwamabya ithuli omwa mibere eyanga leka ithwathwa ebihano bya Yehova ebihambire okwa byesyongeso. Ngekyerileberyako, ni kyamenge okwinatsuka abali omwa buthethane eriyihiriraho olhubibi okwa bindu nga erihamba-hambana, erilyatsirirana, neribya ibobene. Emisyo 22:3 Eyindi mibere eyikalire yikanabya omughulhu thuli omwa lhughendo lhwesuburo kutse omughulhu thukakolha nabathe bolhubutho ngolhwethu. Emisyo 2:10-12, 16 Wanga kolhaki eriyitheya? Yiminyikalhaye ku wuli Mwema wa Yehova. Ibya nesyongeso mbuya, kandi isiwibirirawa ngoku eriyanzirirya lyangana letha ekitsibu ekikalire. Kandi thutholere ithwayitheya omughulhu thuli omwa bulighe kutse omwa mbwera. Ithwangana yithagha omundu oyukendi leka ithwayowa nga thwanzibirwe. Thwangana yowa ithuli omwa mibere eyikalire ikyaleka ithwaligha eritsomana lyomundu wosi-wosi. Eki ni kyakabi. Wamayisanga omwa mibere ngeyi, isiwalighira kindu kyosi-kyosi kikakusaghulha olhuhembo. Saba Yehova nabalikyethu bobuwathikya.Soma Esyonyimbo 34:18; Emisyo 13:20.6. Ni kyahi ekyathutholere ithwabya ithunibukire thukasombolha ebyeriyitsemesya?6 Eritha esyongumbu syobutswatswa, thutholere ithwayihighulha okwebyeriyitsemesya ebiri mwebyobutswatswa. Munabwire, ebyeriyitsemesya bingyi bikathwibukaya emibere eyabya e Sodomo ne Gomora. Yuda 7 Abakahulhukaya ebyeriyitsemesyamu bakaleka ebyobusingiri ibyabya nga ni bya buli kiro kandi nga sibiwithe kabi. Neryo thutholere ithwabya ithunayitheghirye. Sithwanga kwama kyaligha eriyitsemesya lyosi-lyosi erya ekihugho kikahulhukaya. Aliwe thutholere ithwasombolha ebyeriyitsemesya ebithe byanga thulemesya eribana olhuhembo lhwengebe.Emisyo 4:23.MUYIRE OMUTHIMA WOLHWANZO NOLHUKERI7. Ni bitsibu byahi ebyanga banika omwa kithunga kyEkikristayo?7 Thutsemire eribya omwa kithunga kyEkikristayo. Okwa mihindano thukigha Ekinywe kya Nyamuhanga, kandi ithwasighikana omwa lhwanzo. Eki kikathuwathikaya erihira ameso wethu okwa lhuhembo. Aliwe hakanayira ihabya erithendi yitheghererangania eryangana letha ebitsibu omwa balikyethu. Thwamathendi ghunzaho ebitsibu ebi, kyangana letha erihithana. Soma 1 Petero 3:8, 9.8, 9. a Ni mibere yahi eyikendi thuwathikya eribana olhuhembo? b Ni kyahi ekyanga thuwathikya eribya buholho mulikyethu amathuhithania?8 Sithwanga lighira erihithana likathulemesya eribana olhuhembo. Paulo mwasoborera ekya Abakristayo batholere ibakolha, athi: Muli bandu ba Nyamuhanga. Abiribanza, abiriyisogha inywe. Busana nekyo muyire emithima yerighanyira, omuthima wobubuya, oweriyikehya, owobwolho, oweriyibombeka. Neryo mughanyirane, mubuyirane omughulhu omundu awithe omwatsi oko wundi. Ngoku Omukama ababuyira, nenyu ko mwangabuyira abandi bo muthya. Kandi kwilhaba ebyosi, muyire omuthima wolhwanzo olhukahikanaya ebyosi haghuma omo bughuma.Abanya Kolosai 3:12-14.9 Olhwanzo nolhukeri byangana thuwathikya erighanyira abandi. Thwamayowa nabi busana nebyomundu alya bugha kutse erikolha, ambi ithwalengekania okwa buthuku ithwe thwabwira kutse erikolera abandi bekithuwene aliwe bamathughanyira. Muthwasima bakathukangania olhwanzo nolhukeri! Soma Omugambuli 7:21, 22. Thukasima kutsibu kundi Kristo akahindanaya abaramya bokwenene bahaghuma omwa lhukeri. Abanya Kolosai 3:15 Ithwe bosi thwanzire Nyamuhanga mughuma, thukathulha omwatsi mughuma, kandi nebitsibu byethu ebingyi bisosene. Thwamabya nolhukeri nolhwanzo nerighanyirana, ekithunga ikikendibya omwa bughuma kandi ithwabya ithunahirire ameso wokwa lhuhembo.10, 11. a Busana naki obuha ni bwakabi? b Thwanga kolhaki erilhangira thuthi obuha sibuli thulemesaya eribana olhuhembo?10 Obuha bwangana thulemesya eribana olhuhembo. Ebyerileberyako omwa Biblia bikakanganaya ngoku obuha ni bwakabi. Ngekyerileberyako, Kaina mwakwa mughalha wabu iya Abeli yerihali neryo amamwitha. Kora, Datani, na Abiramu mubakwa Musa yerihali neryo bamamuyisamambulhako. Omwami Saulo mwakwa Dawudi yerihali amanza nerimwitha. Ekya Kinywe kya Nyamuhanga kikabugha kihikire kithi: Kusangwa ahali eritsura neriyanza nabi, aho hali erineghena nerikolha ebithisirire byosi.Yakobo 3:16.11 Thwamalengaho kutsibu eribya nolhwanzo nolhukeri, isithwangakwa erihali lya lhuba-lhuba. Ekinywe kya Nyamuhanga kikabugha kithi: Olhwanzo lhukayibombeka, kandi lhuli nobwenge. Olhwanzo silhulibya nobuha. 1 Abanya Korinto 13:4 Ekyanga thuthokesya erithendibya nobuha kutse erihali omwa mibere yethu lyerilhangira emyatsi nga Yehova. Thutholere ithwalhangira balikyethu ngebitsuko byomubiri mughuma, nagho ikyekithunga. E Biblia yikabugha yithi: Ekitsuko kighuma kyamasikibwa, ebitsuko byosi bikatsema haghuma nakyo. 1 Abanya Korinto 12:16-18, 26 Mulikyethu amabana ekindu kibuya, ithukendi tsema nayu, butsira erimukwa erihali. Thalengekania okwa kyerileberyako ekyuwene ekya mughalha wOmwami Saulo iya Yonatana. Yonatana mwathakwa Dawudi yerihali akasombolhwa ngomwami omwakanya kiyo. Nibya mwahimba nerisighika Dawudi. 1 Samweli 23:16-18 Mbwino nethu thwangana kangania olhukeri nolhwanzo nga Yonatana?MUBANE OLHUHEMBO NGEKA12. Ni habulha lyahi omwa Biblia eryanga wathikya eka yethu eribana olhuhembo?12 Obuli mundu omweka amaghendera okwa misingyi ye Biblia, amaka wethu imukendibya obuholho netseme kandi ithwasyabana olhuhembo. Paulo mwahabulha amaka athi: Abakali, mwowe abiba nywe, ngoku litholere imwakolha ngAbakristo. Abiba, mwanze abakali benyu, simukale kubo. Abaana, mwowe ababuthi benyu omwa myatsi yosi, kusangwa eki kikatsemesaya Omukama. Inywe abo thatha, simuhithanaye abaana benyu, bakasyalhuha. Abanya Kolosai 3:18-21 Wanamalhangira ngoku erihabulha eri lyangana wathikya amaka wawu?13. Mwali wethu Omukristayo angawathikya athi mwira wiwe oyuthe Mwema eryanza erikolera Yehova?13 Obundi wuli mwali wethu oyuli omwa butheke noyuthekolera Yehova. Wanga kolhaki wamayowa wuthi syalikutsomana ngoku kitholere? Iwangana hithana nerineghena nayu, aliwe ekyo ikyanawathikya? Nomuwangabya iniwe wamasinga, wune mwendi leka inianza erikolera Yehova? Eyihi na hake. Aliwe wamamusikya ngomuthwe weka, iwangana leka eka yawu iyabya mwobuholho neriha Yehova yolhukengerwa. Ekyerileberyako kyawu ekyuwene kyangana leka mwira wawu inianza erikolera Yehova, neryo inywe bosi imwasyabana olhuhembo.Soma 1 Petero 3:1, 2.14. Omulhume Omukristayo atholere iniakolhaki mukali wiwe oyuthe mwema amabya isyamusikirye?14 Obundi wuli mughalha wethu oyuli omwa butheke noyuthekolera Yehova. Wanga kolhaki wamayowa nga syakusikirye? Wamanza erimukangania bbosi nga nindi omwimutsurumira, neryo inianemwendi thasyakusikya? Eyihi na hake! Nyamuhanga anzire iwabya iba wolhwanzo oyukagherereraya Yesu. Abanya Efeso 5:23 Yesu, omuthwe wekithunga, mughulhu wosi akaghumisirizaya kandi ni wolhwanzo. Luka 9:46-48 Wamagherererya Yesu, endambi iyikendi syahika mukali wawu nayu inianza erikolera Yehova.15. Omulhume Omukristayo akakanganaya athi kwanzire mukali wiwe?15 Yehova akahabulha abiba athi: Abiba, mwanze abakali benyu, simukale kubo. Abanya Kolosai 3:19 Omulhume oyuwithe olhwanzo akasikaya mukali wiwe. Athi? Akahulikirira ebirengekanio bya mukali wiwe nerileka alhangire ngoku ekyakabugha ni kyomughaso. 1 Petero 3:7 Nomwakine indi mughulhu wosi omulhume syangakolha ebyomukali akabugha, erihulikirira mukali wiwe kyangana muwathikya erithwamu ndeke. Emisyo 15:22 Omulhume oyuwithe olhwanzo syalikaka mukali wiwe athi amusikaye. Aliwe akalengaho erikolha ebyanga leka omukali wiwe iniamusikya. Omulhume amanza mukali wiwe nabaana biwe, ibakendi kolera Yehova ibanatsemire kandi ibasyabana olhuhembo lhwengebe.Thwanga kolhaki nuku ebitsibu byamaka sibithulemesaye eribana olhuhembo? Lebaya enungu 13-15EMINYETHUSIMULEKE EKINDU KYOSI-KYOSI KIKABASAGHULHA OLHUHEMBO!16, 17. Iwe ngomulere, wanga yihighulha wuthi okwihithana kutsibu okwa babuthi bawu?16 Obundi wuli mulere kandi wukayowa ababuthi bawu nga sibali kuyitheghereraya kutse nga bawithe othulhaghiro-lhaghiro. Eki kyangana kuponesya nibya iwabulha nga wunatholere erikolera Yehova. Aliwe wamasighania Yehova, iwukendi lhangira ngoku omwa kihugho simuli mundu oyukwanzire ngababuthi bawu Abakristayo nabalikyethu omwa kithunga.17 Thalengekania oku kino: Ababuthi bawu ku bathabya bakakuhabulha, wangaminyire wuthi kwenene ku bakutsomene? Abaebrania 12:8 Ni kwenene, sibahikene, neryo emibere banga kuhabuliramu yangana kuhithania. Aliwe isiwatsomana ekyo. Aliriryo, lengaho eriyitheghererya ekiryaleka ibakolha neribugha bathya. Sika, kandi lengaho erithendi hithana. Ekinywe kya Nyamuhanga kikabugha kithi: Oyukakakiraya ebinywe biwe awithe eriminya, noyuli nekirimu kihehere ni mundu wamenge. Emisyo 17:27 Kolha mwa kilhubirirwa kyawu eribya omundu oyukulire oyukaligha erihabulhwa nerilighirako nomulyanga hebwa omwa mibere eyiri yithi. Emisyo 1:8 Isiwibirirawa ngoku eribya nababuthi abanzire Yehova ni kihembo kyobughuli. Banzire erikuwathikya eribyaho kera na kera.18. Ni kyahi ekikaleka iwathwamu erihira ameso wawu wokwa lhuhembo?18 Mbulha thuwithe amaha werisyikalha elhubulha kera na kera kutse omwa kihugho paradiso, obuli mughuma wokwithwe angana lindirira emighisa yobuthuku obukasa. Amaha wethu ni kwenene. Aseghemere okwa mulhaghe wOmuhangiki wobuhangwa bwosi, oyukabugha athi: Kusangwa ekihugho kyasyusulha neriminya lyOmwami Mukulhu. Isaya 11:9 Omwa buthuku obuthe bwa hali obuli mundu okwa kihugho akendi kangiriribwa na Nyamuhanga. Olhu ni lhuhembo olhwa thutholere ithwakolera. Neryo ibya iwunemwibuka ebya Yehova abirikulhaghanisya kandi siwuleke ekindu kyosi-kyosi kikakulemesya eribana olhuhembo!Erihira ameso wethu okwa lhuhembo: Olhuhembo olhu mwamuli erisyabyaho kera na kera neritsemera engolongana mbuya na Yehova. Thukahira ameso wethu wokwa lhuhembo omughulhu thukaghana erilighira ebikalengemeraya kutse esyongumbu erithulemesya erisyabana olhuhembo 